31992R3280
L 327/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3280/92 НА СЪВЕТА
от 9 ноември 1992 година
за изменение на Регламент (ЕИО) № 1576/89 относно установяване на общи правила за определянето, описанието и представянето на спиртните напитки
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално членове 43 и 100а от него,
като взе предвид предложението на Комисията (1),
в сътрудничество с Европейския парламент (2),
като взе предвид становището на Икономическия и социален комитет (3),
като има предвид, че използването на запушалки или фолио, съдържащи олово, за затваряне на отворите на съдовете, в които спиртните напитки се пускат на пазара, следва да бъде забранено с цел да се предотврати рискът от заразяване, по-конкретно чрез случаен контакт с тези продукти, както и рискът от замърсяване на околната среда чрез отпадъци, съдържащи олово, което се намира в тези запушалки или фолио; като има предвид обаче, че производителите и потребителите на такива запушалки или фолио следва да разполагат с време за приспособяване и за тази цел въпросната забрана следва да се прилага едва от 1 януари 1993 г.; като има предвид, че е необходимо също да се предостави време за пласиране или употреба на спиртните напитки в бутилки, снабдени преди датата на въвеждането на забраната със запушалки или фолио, съдържащи олово;
като има предвид, че следователно Регламент (ЕИО) № 1576/89 (4) следва да бъде изменен,
ПРИЕ НАСТОЯЩИЯ РЕГЛАМЕНТ:
Член 1
Към член 7, параграф 2 от Регламент (ЕИО) № 1576/89 се добавя следната буква:
„д)
От 1 януари 1993 г. спиртните напитки, които са предмет на настоящия регламент, не могат да се съхраняват с цел продажба или пускане на пазара в съдове, които са снабдени със запушалки или фолио, съдържащи олово, за покриване на отворите на съдовете. Разрешава се обаче пласирането на спиртните напитки в бутилки, снабдени преди тази дата със запушалки или фолио, съдържащи олово, до изчерпване на количествата.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 ноември 1992 година.